รัฐบาลไทย-ข่าวทำเนียบรัฐบาล-กรมการขนส่งทางบก คุมเข้มทุกมาตรการรองรับการเดินทางกลับหลังเทศกาลปีใหม่ 2565 เ
วันอังคารที่ 4 มกราคม 2565
กรมการขนส่งทางบก คุมเข้มทุกมาตรการรองรับการเดินทางกลับหลังเทศกาลปีใหม่ 2565 เ
กรมการขนส่งทางบก คุมเข้มทุกมาตรการรองรับการเดินทางกลับหลังเทศกาลปีใหม่ 2565 เพื่อให้การเดินทางด้วยรถโดยสารสาธารณะสะดวก ปลอดภัย ห่างไกล COVID-19 พร้อมเผยผลการตรวจความพร้อมรถโดยสารและพนักงานขับรถ วันที่ 3 มกราคม 2565
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) เตรียมความพร้อมทุกมาตรการเพื่อ “รับคนกลับจากบ้าน” หลังสิ้นสุดเทศกาลปีใหม่ 2565 กําชับให้ทุกหน่วยงานเตรียมความพร้อมอํานวยความสะดวก และดูแลความปลอดภัยในการเดินทางของประชาชนอย่างใกล้ชิด โดยมีมาตรการตรวจความพร้อมรถโดยสารสาธารณะและพนักงานขับรถ ณ สถานีขนส่งผู้โดยสารและจุดจอดรถ จุด Checking Point และจุด Rest Area ทั่วประเทศ ล่าสุดวันที่ 3 มกราคม 2565 ตรวจความพร้อมรถโดยสารสาธารณะและพนักงานขับรถแล้ว 11,482 คัน/คน ไม่พบรถและพนักงานขับรถบกพร่อง เน้นย้ํารถโดยสารสาธารณะและพนักงานขับรถต้องมีความพร้อมในการให้บริการอย่างปลอดภัยเพื่อให้ประชาชนเดินทางกลับได้อย่างสวัสดิภาพ ปลอดภัย และต้องปฏิบัติตามมาตรการป้องกันและควบคุมโรคติดเชื้อไวรัส COVID-19 อย่างเคร่งครัด จากการดําเนินการดังกล่าวรวม 6 วัน (ตั้งแต่วันที่ 29 ธันวาคม 2564 - 3 มกราคม 2565) ดําเนินการตรวจรถโดยสารสาธารณะและพนักงานขับรถแล้วจํานวน 58,726 คัน/คน โดยมีรายละเอียดผลการดําเนินการ ดังนี้
1. ผลดําเนินการตรวจความพร้อมของรถโดยสารสาธารณะและพนักงานขับรถก่อนเดินทาง ณ สถานีขนส่งผู้โดยสารและจุดจอด จํานวน 39,468 คัน/คน แบ่งเป็น รถหมวด 1 จํานวน 395 คัน/คน รถหมวด 2 (กรุงเทพฯ - ต่างจังหวัด) จํานวน 15,494 คัน/คน พบรถบกพร่องไม่พร้อมให้บริการ จํานวน 3 คัน และรถหมวด 3 (ระหว่างจังหวัด) จํานวน 18,627 คัน/คน พบรถบกพร่องไม่พร้อมให้บริการ จํานวน 1 คัน รถหมวด 4 จํานวน 4,475 คัน/คน รถ 30 (รถเช่าเหมา) จํานวน 477 คัน/คน
2. ผลดําเนินการตรวจความพร้อมรถโดยสารสาธารณะและพนักงานขับรถ ณ จุด Checking Point 11 แห่งทั่วประเทศ จํานวน 10,708 คัน/คน ไม่พบรถและพนักงานขับรถบกพร่อง แบ่งเป็น รถหมวด 1 จํานวน 16 คัน/คน รถหมวด 2 (กรุงเทพฯ - ต่างจังหวัด) จํานวน 4,970 คัน/คน รถหมวด 3 (ระหว่างจังหวัด) จํานวน 4,723 คัน/คน รถหมวด 4 จํานวน 896 คัน/คน และรถ 30 (รถเช่าเหมา) จํานวน 103 คัน/คน
3. ผลดําเนินการตรวจความพร้อมรถโดยสารสาธารณะและพนักงานขับรถ ณ จุด Rest Area 13 จังหวัด ได้แก่ กําแพงเพชร ขอนแก่น ชัยนาท นครราชสีมา ประจวบคีรีขันธ์ พังงา พิษณุโลก ร้อยเอ็ด ระยอง ลําปาง สงขลา สุรินทร์ และอุดรธานี จํานวน 8,550 คัน/คน ไม่พบรถและพนักงานขับรถบกพร่อง แบ่งเป็น รถหมวด 1 จํานวน 29 คัน/คน รถหมวด 2 (กรุงเทพฯ - ต่างจังหวัด) จํานวน 5,796 คัน/คน รถหมวด 3 (ระหว่างจังหวัด) จํานวน 2,020 คัน/คน รถหมวด 4 จํานวน 125 คัน/คน และรถ 30 (รถเช่าเหมา) จํานวน 580 คัน/คน
4. ผลการติดตามตรวจสอบการเดินรถโดยสารสาธารณะและรถบรรทุกด้วยระบบ GPS Tracking ผ่านศูนย์บริหารจัดการเดินรถด้วยระบบ GPS จํานวน 384,746 คัน พบการใช้ความเร็วเกินกําหนด จํานวน 3,627 คัน ส่วนผลการตรวจสอบการใช้ความเร็วรถโดยสารและรถบรรทุก ด้วยกล้องเลเซอร์บนถนนสายหลักและสายรองที่มุ่งหน้าออกจากกรุงเทพฯ จํานวน 12,618 คัน พบรถที่ขับเร็วเกินอัตราที่กฎหมายกําหนด จํานวน 134 คัน โดยช่วงเทศกาลได้รับการร้องเรียนเกี่ยวกับรถโดยสารสาธารณะ จํานวน 179 เรื่อง ซึ่งการขับรถประมาณ น่าหวาดเสียว เป็นเรื่องที่ได้รับการร้องเรียนมากที่สุด ทั้งนี้ ขบ. ได้เร่งติดตามตัวผู้กระทําผิดมาสอบสวนและดําเนินการลงโทษตามกฎหมายทุกรายในทุกกรณี
และจากสถานการณ์การแพร่ระบาดของโรคติดเชื้อไวรัส COVID-19 สายพันธุ์โอมิครอนที่แพร่เชื้อไปอย่างรวดเร็วในขณะนี้ สํานักงานขนส่งทุกแห่ง ผู้ประกอบการขนส่ง ผู้ให้บริการสถานีขนส่งผู้โดยสารและจุดจอดทุกแห่ง จะต้องปฏิบัติตามมาตรการป้องกันการแพร่ระบาดอย่างเคร่งครัด คัดกรองตรวจวัดอุณหภูมิผู้โดยสาร พนักงานขับรถทุกคน สวมหน้ากากอนามัยหรือหน้ากากผ้าตลอดเวลา มีจุดบริการเจลแอลกอฮอล์สําหรับทําความสะอาดมือ มีมาตรการเว้นระยะห่าง (Social Distancing) และพิมพ์ QR Code ไทยชนะเพื่อให้ผู้โดยสารลงทะเบียนเช็คอิน - เช็คเอาท์ ทุกครั้งที่ใช้บริการ เพื่อให้การเดินทางด้วยรถโดยสารสาธารณะปลอดภัย ห่างไกล COVID-19